**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2016. szeptember 12-én. (hétfőn) du.14.30 órakor megtartott nyílt ülésen.

**Jelen vannak:** Valyon László FIDESZ-KDNP polgármester

Ábelovszki Csaba alpolgármester

Tar Zoltán betegség

Pétervári István képviselő

Gulyás Benedek képviselő

**Meghívottak:** Dr. Varga Attila jegyző

Dr. Kerekes Tibor aljegyző

Szalai Katalin jkv.

**Valyon László FIDESZ-KDNP polgármester**

Köszönti az ülés résztvevőit, megállapítja az ülés határozatképességét. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1. Napirendi pont: Ivád Község helyi választási bizottság tagjainak megállapítása**

**2. Napirendi pont: Közterület-használatról szóló rendelet módosítása**

**3.Napirendi pont: Bursa Hungarica Felsőoktatási Önkormányzati Ösztöndíjpályázat 2017. évi fordulójához való csatlakozás megtárgyalása**

**4. napirendi pont: Kérdések, interpellációk**

**Napirendi pontok tárgyalása**

**1. napirendi pont:**

**Ivád Község helyi választási bizottság tagjainak megállapítása**

**Valyon László** **FIDESZ-KDNP polgármester**

A választási bizottság tagjaiból lemondás történt, és mivel 2016. október 2-án népszavazás lesz, a választási bizottsági tagokat illetve a póttagokat a jegyző úr javaslatára meg kell választani.

Kérem a jegyző urat, hogy tájékoztassa a jelenlévőket.

**Dr. varga Attila jegyző**

A választási bizottság tagjai közül egy tag lemondott, helyette Nagy László jelentkezett, illetve egy póttag is kiesett, oda pedig Lacik Istvánnét javaslom, aki a nemzetiségi bizottságba volt benne. A többiek azok lennének, akik a 2014-es választás során is közreműködtek a választásban.

Nekem van javaslat tételi jogom, a testületnek pedig határozatot kell róla hozni. szeptember 16-ig a delegáltak névsora megérkezik, szeptember 21-én tartjuk a bizottságoknak a felkészítést és ekkor lesz a tagoknak az eskütétele. Így fog összeállni a választási bizottság.

**Valyon László** **FIDESZ-KDNP polgármester**

Aki ezzel egyetért kérem szavazzon.

A jelenlévők egyhangúlag megszavazták az új választási bizottság tagjait.

**Ivád Község Önkormányzat Képviselőtestületének 23/2016. (IX.12.) határozata**

Ivád Község Önkormányzatának Képviselőtestülete a helyi választási iroda vezetőjének indítványára:

1. Ivád 1. számú szavazókörének Helyi Választási Bizottság tagjai:

Ivády Józsefné Ivád, Petőfi út 20.

Tajti Barnabás Ivád, Kossuth út 2.

Nagy László Ivád, Dózsa út 6.

Ivády Katalin Ivád, Hunyadi út 47.

Ivády Erika Ivád, Dózsa út 9. szám alatti lakosokat megválasztotta

Ivád 1. számú szavazókörének Helyi Választási Bizottsága póttagjaivá:

Lacik Istvánné Ivád, Petőfi út 44.

Varga János Miklósné Ivád, Hunyadi út 15. szám alatti lakosokat megválasztotta.

2. A Képviselőtestület felhívja a polgármestert, hogy a megválasztott bizottsági tagok eskütételéről gondoskodjon.

Határidő: azonnal

Felelős: jegyző, polgármester az eskü letételéért

**Valyon László** **FIDESZ-KDNP polgármester**

Térjünk át a második napirendi pont megtárgyalására.

**2. napirendi pont**

**A közterület-használatáról szóló rendelet módosítása**

**Valyon László** **FIDESZ-KDNP polgármester**

Megkérném a jegyző urat tájékoztassa a testületet miért volt szükséges a rendeletet módosítani.

**Dr. varga Attila jegyző**

Egyetlen egy dolog volt, mégpedig a filmforgatásról szóló közterület használati díjat módosította egy törvény. Ha valaki közterületen filmet szeretett volna forgatni, eddig egységesen a községeknél 500 Ft volt a díj. Most változott a mozgóképről szóló törvény 3-as melléklete valamennyivel megemelte a díjat, és kb. 521 Ft-ra jön ki.

Így módosítani kellett a hatályos rendeletet is. Úgy építettem a rendeletbe az új díjtételt, hogy a törvény mellékletét hivatkoztam meg a díj számításakor, így nem kell mindig módosítani a rendeletet.

**Valyon László** **FIDESZ-KDNP polgármester**

Aki a közterület-használatról szóló önkormányzati rendelet módosítását elfogadja, kérem kézfelnyújtással szavazzon

A jelenlévő képviselők egyhangúlag megszavazták a rendelet módosítását.

**Ivád Község Önkormányzat Képviselő-testületének**

**6/2016. (IX.13.) számú önkormányzati rendelete**

**a közterület-használatról szóló**

**8/2015. (III.7.) önkormányzati rendeletének módosításáról**

Ivád Község Önkormányzatának Képviselőtestülete a Magyarország helyi önkormányzatairól szóló 2011. évi CLXXXIX. törvény 42. § 1. pontjában, illetve a mozgóképről szóló 2004. évi II. törvény 37. § (4) bekezdésében kapott felhatalmazás alapján, a Mötv. 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

Ivád Község Önkormányzat Képviselő-testülete a közterület-használatról szóló 8/2015. (III.7.) önkormányzati rendelet (a továbbiakban: R.) 1. mellékletének 8) pontja helyébe az alábbi rendelkezés lép:

„8) Filmforgatási célú közterület-használat díjait az Mgtv. 3. melléklete szerint határozza meg.”

**2. §**

Ez a rendelet a 2016. október 1-jével lép hatályba.

Ivád, 2016. szeptember 12.

**Valyon László Dr. Varga Attila**

**FIDESZ-KDNP jegyző**

**polgármester**

**Valyon László** **FIDESZ-KDNP polgármester**

Térjünk át a következő napirendi pont megtárgyalására.

**3. napirendi pont**

**Bursa Hungarica Felsőoktatási Önkormányzati Ösztöndíjpályázat 2017. évi fordulójához való csatlakozás megtárgyalása**

Megkérdezte, hogy van-e még valakinek javaslata, hozzászólása.

**Valyon László** **FIDESZ-KDNP polgármester**

Úgy gondolom, hogy a tavalyihoz képest nem sok minden változott. Tavaly nem indultunk az ösztöndíj pályázatban. Nagyon kemény feltételek vannak. Nincs olyan, aki ezt itt nálunk igénybe tudná venni.

**Dr. Varga Attila jegyző**

Ez olyan jellegű pályázat, hogy van egy ösztöndíj pályázati rendszer. Abban az esetben ha ehhez csatlakozik az önkormányzat, akkor azzal az összeggel egészítik ki a tanuló ösztöndíját és az önkormányzatnak kell fizetni a kiegészítést. Szociális rászorultságot igazolni kell. Abban az esetben van, hogy 3x 10 hónapra kap ösztöndíjat.

**Valyon László** **FIDESZ-KDNP polgármester**

Kérem a képviselőket, hogy aki a Bursa Hungarica Felsőoktatási Önkormányzati Ösztöndíj 2017 évi csatlakozásával egyet ért az szavazzon igennel. Nincs ilyen. Aki nem ért egyet kézfelnyújtással szavazzon.

Megállapítom, hogy minden képviselő nemmel szavazott, így az Önkormányzat nem csatlakozik a 2017. évi fordulóhoz.

**Ivád Község Önkormányzat Képviselőtestületének 24/2016. (IX.12.) határozata**

Ivád Község Önkormányzat Képviselőtestülete (a továbbiakban: Képviselőtestület) úgy határozott, hogy nem kíván csatlakozni a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjpályázat 2017. évi fordulójához.

**Határidő:** azonnal

**Felelős:** Valyon László polgármester

**Valyon László** **FIDESZ-KDNP polgármester**

Térjünk át a 4. napirendi pontra az egyebekre.

**4. naprendi pont.**

Kérdések, interpellációk.

**Valyon László** **FIDESZ-KDNP polgármester**

A közterület-használati rendeletünkhöz még annyit szeretnék mondani az egyebekben, hogy újabban gyakran előfordulnak olyan árusok, akik házalnak. Becsengetnek, bemennek házakhoz és így árulnak, erre sok panasz érkezett.

Úgy gondolom, hogy a falu elejére tennénk ki egy táblát, hogy csak engedéllyel rendelkező árusíthatnak és jelentkezzenek be a Polgármesteri hivatalba. Itt nem a gázos és a Purinásra gondolok, hanem akik táskákból, szatyrokból engedély nélkül árulnak. Ha nem mennek el, akkor a rendőrségnek fogunk szólni.

A szociális tüzelőanyaggal kapcsolatosan elmondanám, hogy 2 árajánlatot már kértünk. Az egyik az Eger Erdőtől kaptuk 15.000,-Ft+ÁFÁ-ért tudnák hozni m3-ét. A szállítást 1.750,-Ft/m3 áron tudja 20 km-es körzetben. A másik a Tarnafa Kft. szeptember hónapban történő elszállítás esetén 17.500,-Ft/m3-ért tudja hozni. A szállítást nem írta külön, majd visszakérdezünk, hogy benne van-e az árban.

**Dr Kerekes Tibor aljegyző:**

Velük nem is lehet szerződni akkor, mert a megengedett összeg a pályázatban a 15.000Ft+ Áfa. Ennek utána kell járni, hogy ez az összeg, szállítással van-e, vagy nincs benne a szállítás.

**Valyon László** **FIDESZ-KDNP polgármester**

Egyébként nem messze termel az Erdészet Ivádtól. Így a szállítás 20 km-es körzetben lenne. Mindenképpen a legkedvezőbb árat fogjuk választani.

Közfoglalkoztatással kapcsolatban szeretném elmondani, hogy voltunk Miskolcon A közfoglalkoztatotti kiállításon és vásáron. Találkoztam Dr. Hofmann Imre Úrral és a Járási Munkaügyi központok vezetőivel. Beszélgettünk és a Savanyítóval kapcsolatosan még egy kérelmet be kell adnunk, hogy támogatást kapjunk a bérre és nyersanyagra. A termékeink, amiket kivittünk a kiállításra nagyon tetszettek, vittünk kis kóstolót is, bemutattuk a savanyúságainkat. Ez évre még káposztát és paprikát kellene vennünk.

Tegnap vagy tegnap előtt a facebook-on megint megjelent egy új csoport pontosan nem tudni ki az adminisztrátora. Úgy gondolja ez a csoport, hogy minket ellenőriz, hogy törvényesen működünk-e. A csoportban számon kérnek bennünket, hogy mennyit költünk és mire. Engem is és a jegyző urakat is számon kérnék. A képviselők csak a zsebüket tömik, a település meg pusztulásban van. Úgy gondolom, hogy ettől el kell határolni magunkat, nem ez a hely, ahol ezekre válaszokat kell adnunk.

**Abelovszki Csaba alpolgármester**

Meddig lehet ettől elhatárolódni. Én már kezdek átesni a ló másik oldalára, mert egyre szemtelenebbek.

**Valyon László** **FIDESZ-KDNP polgármester**

Az én részemről, mint polgármester felesleges időpocsékolásnak gondolom. Nem szabad bele menni itt a facebook-on ebbe a vitába. A lakosságnak el kell mondani, ha kérdésük van levélben, vagy személyesen tegyék fel ügyfélfogadási időben.

**Dr. Varga Attila jegyző**

Jelenteni kell, van rá lehetőség és ha olyat írnak le, akkor a szolgáltatónál le lehet tiltani ezt a csoportot az oldalról. De nem kell velük vitatkozni.

**Valyon László** **FIDESZ-KDNP polgármester**

Van néhány ember, aki szerint minden rossz a településen, nem csinálunk semmit, csak a tartalékokat éljük fel. Tartalékok pedig nem voltak, ellenkezőleg a Molnár Csaba akitől a falu házat megvette az előző önkormányzat, naponta hív a részletekért. Tehát itt adóságokat hagytak ránk, nem tartalékokat.

Sajnos a településre kevés pénz érkezik. Folyamatosan figyeljük a pályázatokat, de nehéz bekerülni és bejutni egyes pályázatokba. Mi csak olyan pályázatba tudnánk bejutni, amihez nem kell önerő.

Az eddig beadott pályázatoknál nem volt sikerünk. A Dózsa és az Ady útra beadott pályázatra sem szóltak még semmit. Annyira kicsik vagyunk, hogy nem férünk bele a jó pályázatokba a lakosság szám miatt.

Kérném a képviselő társaimat, hogy az önkormányzat munkájába vegyenek aktívan részt. Ki mihez ért az abban segítsen be, hogy hatékonyabbak legyünk. Terveket csináltunk, hogy mik azok a feladatok, amiket meg kell csinálni. Tartunk munkaértekezleteket és ott megbeszéljük a feladatokat és ki mit tud bevállalni. A közmunka program mellett nem nagyon jut időm, mert ez a sok ember rengeteg munkával jár és a 2 üzem feladatai teljesen leterhelnek.

**Gulyás Benedek képviselő**

Volna pályázatokhoz hozzászólásom, amibe Ivádnak pályáznia kellene. Több pályázati lehetőség van a Leadernél. Az első egy közpark létesítése, erre bruttó 6 millió forintra lehet pályázni ez a bruttó összeg 95%-os támogatású és előleget adnak. Ez a terület a nagyhídtól a pálya végéig tartó rész lenne.

**Dr Varga Attila jegyző**

Ennek én utána néztem, ennél az a baj, hogy a közparknak van egy minimum négyzetméter előírása (1 ha) és ez kevés.

**Gulyás Benedek képviselő**

De el fogjuk érni, majd mindjárt mondom tovább. Ugye van a 408-as és a 409-es ingatlan a két út a Gárdonyi út, ami tart a Csobakékig és a rövid szakasz az Ivády Gáborék házától a pályáig. Ezek belterületi ingatlanok. Amennyiben mi külön vesszük az utat, akkor ez majdnem 2 hektárnyi terület. Meg a külterület 04-es terület is ott van, ami gyep, legelő.

**Dr. Varga Attila jegyző**

Közterületként van bejegyezve. Az út az pedig forgalom képtelen. Az utat nem lehet közparknak minősíteni. Külterületből sem lehet közparkot csinálni, azt belterületté kell minősítetni, ami igen költséges. Rendezési tervet kell módosítani.

Az utat nem lehet megbontani ez nemzeti vagyontárgynak van minősítve. Valamint összefüggőnek kell lennie a közparknak.

**Gulyás Benedek képviselő**

Interaktív táblát is szeretnénk, de nem tudtuk ezt végig beszélni. Egy fedett pihenőről volna szó. Praktikus dolog volna a turistáknak. Gombnyomásra megjelenne a helyek, ahol vagyunk, vagy ahová menni akarunk. Egy ilyenre szükség lenne. Szabadtéri színpadra is szükség lenne. A kemence mellé is lehetne egy 3x4 méteres területen meg lehetne építeni. Ezeket a területeket karban kell tartani. Ez így szépen illeszkedő projekt lenne. Erre lehetne fejleszteni, ha költséges is az átminősítés szerintem ez a pályázat megnyerhető és biztosan jó lenne Ivádnak.

Amennyiben indulna Ivád ebben a pályázatban, akkor ezt határozatba kell foglalni a testületnek. Ha ezt a döntést nem hozzuk meg, akkor nem tudunk pályázni se ebbe, se másba.

Olyan tartalmú szöveget kell jóváhagyni, hogy azt vállalja, hogy amennyiben a pályázatot elnyerjük, utána fogjuk közparkká minősíteni a területet. Mivel nincs még kiírva a pályázat ha megjelenik a pályázat akkor ki kell egészíteni, de most kellene határozni.

**Abelovszki Csaba alpolgármester**

Ez jó dolog, nekem tetszik. Legalább hasznosítva lenne az a terület.

**Valyon László** **FIDESZ-KDNP polgármester**

Semmi akadálya, a jegyző megírja a pontos határozati javaslatot és a legközelebbi testületi ülésen döntünk.

**Gulyás Benedek képviselő**

Másik lehetőség a helyi kiadványok készítésére van kiírva pályázat.

Külön díjazzák a CD mellékletet. Nem is nagy munka, szerkesztési munkát sem igényel sokat. Pályázni kell egy ilyenre.

Mondom tovább közparkkal kapcsolatosan nem csak új, hanem meglévő közparkot is támogat a leader. Buszmegállót is támogatnak 2 millió forint összegben

**Dr. Varga Attila jegyző**

Közpark fogalmát meg kell nézni és a 04-es ingatlant pedig lekérem, hogy az minek van minősítve. A vagyon rendeletet is meg kell nézni.

**Gulyás Benedek képviselő**

Kiállító térre is lehet pályázni 4 millióval támogatja a leader. A falu ház státuszát azért kérdeztem. Amennyiben a tulajdonos egyáltalán hozzájárul ahhoz, hogy ezt az ingatlant pályázathoz vegyük igénybe.

A belvízzel kapcsolatosan, megnéztem a térképet 2 árok van hivatalosan feltüntetve, ami nagyon fontos lenne, ami a Szentes Laciék házánál megy be az nincs a térképen feltüntetve. Meg kéne nézni, hogy hogyan kerülhetne az is fel a térképre, mert ha a térképen rajta van, mint árok akkor azzal tudnánk mit kezdeni, kimélyíteni, rendben tartani az eső víz és belvíz elvezetés miatt. Vissza felé folyik a víz, régen ott rendesen ki volt árkolva. Nagy szükség lenne rá.

**Dr. Varga Attila jegyző**

Vízelvezetési szorgalmat lehet rá kérni, ha az árkot megcsináltatnátok.

3 árok van összesen a belterületen feltüntetve a térképen. Meg kéne vásárolni a tulajdonostól a területet és ki kell mérni belőle az árok részt.

**Gulyás Benedek képviselő**

A csapadékvíz probléma ami a faluban van már a nyáron beszéltünk róla. Volt bejárás is, apró módosítások sokat jelentenének. A cigányközből nem folyik az árokba a víz. Ugyan ez a helyzet a kintről befolyó vizekkel. Az a helyzet, hogy amikor erről beszéltünk konkrétan megegyeztünk és nem történt semmit.

Meg kell csinálni a héten ezeket az apró munkákat.

**Valyon László** **FIDESZ-KDNP polgármester**

Holnap reggel találkozzunk, én hozatok anyagot, Te pedig megmutatod, hogy hol vannak ezek a helyek, amit meg kell csinálni a víz elvezetése érdekében.

**Gulyás Benedek képviselő**

Az 56-os pályázatról már beszéltünk és döntöttünk. De erről nem lehet így dönteni szerintem. A helyszín is nagyon fontos. Az óvoda udvar semmiképpen nem jó. Javaslom, hogy menjünk ki és nézzük meg a másik helyszínt a temető bejáratánál. Az óvoda udvar területe, ha csökken és azt nem támogatom. A virág ágyás az nagyon jó hely. Lesz egy szép, nyitott tere ennek az emlékműnek.

**Valyon László** **FIDESZ-KDNP polgármester**

Én most is ahhoz tarom magam, hogy jobbnak látnám az Óvoda udvaron a 48-as emlékművel szemben felállítani az 56-os emlékművet. Egyik az, hogy én egyeztettem az óvónőkkel. Nekik az a terület, ami a járdán felül van az bőven elég. Mondtam, hogy teljesen zárt palánkkal megcsinálnánk az udvart, ennek örülnének is, nem szeretik, ha belátnak.

**Gulyás Benedek képviselő**

Ezt meg aztán végképp nem támogatom, hogy „húsz” óvodás egy 200 m2-es udvaron elzárva legyen. Semmilyen körülmények között nem jó. Az emlékműre pedig írjunk ki tervpályázatot.

Menjünk ki az óvoda udvarra és nézzük meg a helyszínt most!

**Valyon László** **FIDESZ-KDNP polgármester**

Megnézzük, de az ülést még nem zártam le. Mindenképpen visszatérünk erre.

Nem tudom, hogy a pályázatra lehet kiírni tervpályázatot?

Aljegyző Úr Ti Kisfüzesen hogy csináltátok ezt a pályázatot?

**Dr Kerekes Tibor aljegyző:**

Mi előzőleg a helyszínt is megterveztettük, megkerestünk egy fafaragót Ő elkészítette a látványterveket is.

**Dr Varga Attila**

Itt akkor lesz egy külön megtervező és lesz egy külön kivitelező. El kell dönteni, hogy miből akarod az emlékművet, kőből vagy fából. Mert olyan tervezőt kell megkeresni. A tervezőt és a kivitelezőt el akarod választani? Jelentkezik erre így valaki? Megkereshetsz vállalkozókat és mondod, hogy csináljon többféle tervet, de olyat aki ezt kivitelezi is.

**Gulyás Benedek képviselő**

Nem értem mi ezzel a probléma? Ez így néz ki. De ne úgy legyen, hogy ne legyen kiírva

**Valyon László** **FIDESZ-KDNP polgármester**

És ezt hová kell kiírni ezt a pályázatot?

**Gulyás Benedek képviselő**

Elég a falu honlapjára kiírni.

**Valyon László** **FIDESZ-KDNP polgármester**

Meg lehet csinálni. Rendben a következő testületi ülésen kiírjuk az 56-os emlékműre a tervpályázatot.

Van-e még valakinek kérdése, hozzászólása az elhangzottakkal kapcsolatosan?

Mivel nem volt a nyílt ülést bezárta.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**